Il-Prim Ministru għalaq l-istaġun tal-kaċċa b'effett immedjat. L-oppożizzjoni qablet. Jien ma naqbilx. Qabel kollox niddikjara li lili l-kaċċa ma togħġobni xejn u qatt ma qbilt li pajjiżna japplika xi deroga għall-kaċċa fir-rebbiegħa, la issa u lanqas fil-passat. Niddikjara wkoll li qbilt mija fil-mija mal-pożizzjoni li ħadu ż-żewġ partiti l-kbar u l-mexxeja tagħhom fir-referendum tal-11 ta' April. Għal bosta raġunijiet li mhux se noqgħod nispjega hawn kien ikun assurd kieku xi wieħed mill-partiti ħa pożizzjoni differenti. Ir-referendum sar, il-poplu vvota u ta rebħa lill-kaċċaturi. Kif, b'kemm u għaliex issa huwa irrilevanti. Il-fatt huwa li l-maġġoranza ta' dawk li vvotaw riedu li l-kaċċa fir-rebbiegħa tkompli ssir. F'demokrazija hija l-maġġoranza li tieħu r-raġun. Il-ħafna diskors fuq il-minoranza kbira li vvotat kontra huwa biss diskors. L-istaġun fetaħ u hekk kellu jkun. Ġara li mat-tħabbira tar-riżultat il-Prim Ministru Joseph Muscat iddikjara li lest imur kontra din d-deċiżjoni demokratika tal-poplu jekk ikun hemm illegalitajiet flagranti matul l-istaġun. B'konsegwenza ta' din id-dikjarazzjoni kull illegalità li ġrat matul dan l-istaġun kienet minfuħa mit-telliefa tar-referendum biex dak li ma rebħux bid-demokrazija jieħduh billi jirkbu fuq il-paroli vojt tal-Prim Ministru. Bdiet kampanja medjatika qalila biex il-Prim Ministru jżomm kelmtu u jagħlaq l-istaġun. Wara l-każ gravi tal-lum il-Prim Ministru ma kellux għażla ħlief li jċedi għal din il-pressjoni u jagħmel dak li l-poplu vvota biex ma jsirx. B'sempliċi l-istaġun tal-kaċċa ingħalaq. Dan huwa preċedenti perikoluż għad-demokrazija f'pajjiżna. It- tal-Prim Ministru m'għandux ikollhom dan il-poter assolut. Forsi mhux kumbinazzjoni li dan it- inkiteb fl-Azerbajġan, imma dik storja oħra! Jekk il-Gvern u l-Oppożizzjoni qed jaqblu li ma ssirx kaċċa legali għax matul l-istaġun ikun hemm l-illegalitajiet imisshom ilhom li waqqfu l-kaċċa fir-rebbiegħa u f'kull staġun ieħor. Lanqas ħaqq il-flus, il-ħin, l-enerġija u r-riżorsi li ħlejna f'referendum. Fil-11 ta' April il-poplu ma vvotax dwar il-kaċċa illegali u dwar l-abbużi. Il-poplu vvota biex il-kaċċa legali fir-rebbiegħa tkompli ssir. Ebda Prim Ministru, anke jekk l-oppożizzjoni taqbel miegħu, m'għandu dritt imur kontra deċiżjoni demokratika tal-poplu.
L-istaġun tal-kaċċa ma kellux jingħalaq